Chef Dumitrescu trece printr-o perioadă cu adevărat dificilă. Celebrul bucătar nu a rezolvat problemele cu Antena Group și continuă să primească lovitură după lovitură din partea companiei de media. A ajuns deja la al patrulea proces la tribunal și se teme pentru ceea ce va urma.
Antena Group a inițiat procese individuale împotriva fiecărui chef pentru prima dată pe 23 noiembrie 2023, obiectul acestora fiind "obligarea să execute contractul de prestații artistice". Această acțiune a fost doar începutul, deoarece ulterior, pe 8 decembrie, au mai fost deschise procese separate pentru fiecare dintre aceștia.
Pe 12 martie, Antena Group a luat o decizie surprinzătoare, deschizând procese individuale împotriva fiecăruia dintre cei trei foști jurați, precum și împotriva soției lui Florin Dumitrescu. Această mișcare neașteptată a venit în contextul unei tensiuni crescânde între cei implicați și postul de televiziune.
Potrivit datelor disponibile pe Portalul Instanțelor de Judecată, obiectul dosarelor este "pretenții". Această acțiune legală a dus la îngroparea în procese a cunoscuților chefi Sorin Bontea, Florin Dumitrescu și Cătălin Scărlătescu.
În acest context, chef Florin Dumitrescu a vorbit despre situația dificilă în care se află. În postarea sa de pe Facebook,celebrul bucătar și-a exprimat surprinderea și dezamăgirea față de tot ce are de îndurat, menționând că este pentru prima dată când se confruntă cu astfel de probleme legale.
El a subliniat că viața sa a fost întotdeauna departe de ilegalități și conflicte, iar acum se simte copleșit de cele patru procese intentate pe numele său. Cu toate acestea, Dumitrescu a menționat că a învățat multe din această experiență și și-a exprimat speranța că, în viitor, situația se va clarifica și se va rezolva într-un mod favorabil pentru toți cei implicați.
"Încă un proces. Hai că se poate! După o viață petrecută departe de ilegalități și departe de conflicte mă trezesc cu 4 PATRU procese în instanță, unul dintre ele intentat de noi. Doaaaamne ferește. Am învățat multe în ultima perioadă din lumea aceasta a tribunalului și am înțeles că hârtia suportă orice, dar chiar și așa, deja începe să îmi fie teamă să nu se ajungă și la alte chestii.
Poate ar fi cazul să îmi fac un filmuleț cu semnele corporale și să îmi las GPS-ul pornit constant să pot fi găsit în orice situație, că practic doar atât a mai rămas. Să vă fie cu noroc și sănătate, dragi foști colegi și foști angajatori, poate la un moment dat o să reveniți la gânduri mai bune", a scris Florin Dumitrescu pe Facebook.
Sorin Bontea, Cătălin Scărlătescu și Florin Dumitrescu au adus în instanță un proces împotriva Antena 1, acuzând televiziunea că nu le-a plătit salariile pentru sezonul 12 al emisiunii "Chefi la cuțite". Primele declarații despre acest proces au fost făcute de Cătălin Scărlătescu, care a făcut publice nemulțumirile sale legate de situația financiară dintre el și postul de televiziune.
Cheful spune că Antena Group le-ar cere lor daune mari, deși nu și-au primit salariile. Nu consideră o pierdere plecarea din echipă, susținând că ei au fost cei care au adus beneficii postului de televiziune, fiind foarte iubiți de cei din fața ecranelor, care urmăreau emisiunea de dragul lor.
"Este foarte simplu. Stimabila Antena 1 nu ne-a dat banii pe Sezonul 12 pe care ei au încasat toți banii din lume. Nu ne-au plătit salariul de interesanți ce sunt. Nu vreau să i se întâmple nimic Antenei, vreau doar să îmi dea banii, munciți cu sudoarea frunții.
După ce m-au dat în judecată și mi-au cerut toate milioanele din lume… săracii, băieții ăia care au cerut milioane, știu să numere atât? Nu este o situație delicată, vă spune Scărlătescu, Antena 1 o face delicată. Antena 1 visează cai verzi pe pereți.
Și-au permis să nu ne dea banii. Eu îmi dau drumul la restaurant și îmi văd de treaba mea, de viața mea. După Antena 1, nu există moarte. Există viață în continuare, nu murim. Nu Antena ne-a făcut pe noi. Noi trei am făcut Antena mare. Când am ajuns eu în Antenă, nu era așa mare rating.
Cred că nu sunt primul din Antena 1 care a plecat fără bani, dar vor plăti pentru că ei au încasat pentru sezonul 12 de la alții și mi-au oprit din bani. O să plătească pentru treaba asta.", a spus Cătălin Scărlătescu pentru Cancan.
Mai mult, bucătarul s-a plâns și de condițiile grele de muncă pe care au fost nevoiți să le îndure. Acesta spune că aveau un program mult prea încărcat, nu mai puteau face față tuturor presiunilor și, de teama că s-ar putea îmbolnăvi, au ales să încheie colaborarea, explicând că oboseala este motivul principal pentru care au renunțat la proiectul lor de suflet.